जयपुर। सांगानेर महिला सदन की 12 निराश्रित युवतियों से शादी के लिए एक हजार नौजवानों ने प्रस्ताव दिए हैं। सामाजिक न्याय एवं अधिकारिता विभाग ने इनमें से 300 युवाओं की शॉर्ट लिस्टिंग भी कर ली, लेकिन दुविधा ये है कि 12 परफेक्ट दूल्हों का चयन कैसे किया जाए।
सभी युवक पढ़े-लिखे और अधिकांश नौकरी वाले हैं। विभाग की ढिलाई यह भी रही कि पिछले एक साल से शादी के लिए तैयार इन युवतियों के लिए वह दानदाता भी नहीं ढूंढ़ पाया। धन की व्यवस्था नहीं होने से करीब चार साल से इस सदन से किसी युवती के हाथ पीले नहीं किए जा सके हैं।
अधिकारियों की ढिलाई के कारण एक साल से नहीं हो पा रहे हाथ पीले
बालिका गृह व महिला सदर में पली युवतियों का आखिरी बार विवाह समारोह वर्ष 2009 में हुआ था। इसके बाद जो युवतियां बालिका गृह से महिला सदन सांगानेर पहुंचीं, उनमें से 12 ने शादी के लिए विभाग को आवेदन किया था। विभाग ने सरकारी औपचारिकता भी पूरी कर दी थी। महिला सदन के अधिकारियों ने विवाह सम्मेलन के लिए फाइल निदेशालय भेज दी थी, लेकिन एक साल बीतने के बाद भी विभाग के अधिकारियों ने कोई पहल नहीं की।
बजट नहीं, दानदाताओं का इंतजार
विभाग के पास विवाह सम्मेलन के लिए सहयोग योजना में पर्याप्त बजट नहीं है। ऐसे में अधिकारी दानदाताओं का इंतजार कर रहे हैं। युवक-युवतियों का विवाह सम्मेलन इस साल फरवरी में ही होना था, लेकिन बजट नहीं मिलने से किसी की डोली नहीं सज पाई।
युवकों के लिए ये रखी थी शर्ते
विभाग ने युवतियों की शिक्षा के आधार पर नौकरी वाले लड़कों को प्राथमिकता देना तय किया था। वर के चयन के लिए विभाग द्वारा एक कमेटी बनाई गई। वर के चयन के लिए युवक की सामाजिक प्रतिष्ठा, परिवार व रिश्तेदारों की आर्थिक स्थिति, फिटनेस, मासिक आय व नौकरी आधार बनाए गए। वर की न्यूनतम आय भी आठ से दस हजार रुपए रखी गई है।
जल्द ही करेंगे विवाह सम्मेलन
॥महिला सदन की युवतियों का विवाह जल्द ही कराया जाएगा। इसके लिए विभाग तैयारी शुरू करने जा रहा है। अब कुछ दिन में ही विवाह सम्मेलन की रूपरेखा तैयार कर तिथि तय की जाएगी।
-अजिताभ शर्मा, निदेशक, सामाजिक न्याय एवं अधिकारिता विभाग
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva